**Farské oznamy**

**3. nedeľa v období cez rok – Nedeľa Božieho slova (24.1. 2021)**

|  |  |  |
| --- | --- | --- |
| Pondelok | Obrátenie sv. Pavla, sviatok |  |
| Utorok | Sv. Timoteja a Títa, spomienka |  |
| Streda | O sv. Jozefovi, votívna sv. omša |  |
| Štvrtok | Sv. Tomáš Akvinský, kňaz a učiteľ Cirkvi, spomienka |  |
| Piatok |  |  |
| Sobota | Panny Márie v sobotu, spomienka |  |
| Nedeľa | Štvrtá nedeľa v cezročnom období | 10.30 online |

Od 18.1. do 25.1. je Týždeň modlitieb za jednotu kresťanov. V tomto týždni viac odprosujeme za pohoršenie rozdelenia kresťanov a modlíme sa za opätovnú jednotu.

Otec biskup Viliam Judák vyzval ku každodennej modlitbe za odvrátenie pandémie o 20.00hod. Budem rád, keď sa k tejto výzve pripojíme, aj keď len jednoduchým povzdychom alebo desiatkom ruženca. Ak sa bude dať, budú vtedy znieť i zvony.

Chcel by som poprosiť o finančnú podporu na bežnú réžiu nákladov prevádzky farského kostola i farského úradu (elektrina, plyn, voda) prostredníctvom farského účtu, nakoľko pre pandemické opatrenia príjem zo zvončeka i prvonedeľnej zbierky je nemožný. Ďakujem dobrodincom za už preukázanú štedrosť a vám všetkým za pochopenie.

Ak by mal niekto záujem o štúdium teológie s úmyslom stať sa kňazom, budem rád, ak sa na mňa osobne obráti. Spoločne sa modlime za nové kňazské povolania aj z našej farnosti.

Prosím o vernosť Duchu Svätému a  dôsledné dodržiavanie epidemiologických opatrení. Viete, že verejné slávenie bohoslužieb je do 24.1. zakázané. Kňazi môžu sláviť v chrámoch súkromné bohoslužby bez účasti veriacich. Takéto súkromné bohoslužby je možné streamovať. Kňazovi pri tom však smie pomáhať len nevyhnutná asistencia. Krsty, sobáše a pohreby je možné sláviť, sú však obmedzené maximálnym počtom 6 účastníkov a podmienené dodržaním hygienických opatrení. Chrámy nie je nariadené zamknúť: nesmú sa v nich ale konať nijaké hromadné podujatia: to sa týka verejného spovedania, aj rozdávania svätého prijímania.  
V nebezpečenstve smrti je, samozrejme, možné individuálne vyslúžiť potrebné sviatosti zomierajúcemu.

Sv. omša v nedeľu bude prenášaná cez internet.

Ďakujem všetkým za preukázanú pomoc a podporu a žehnám vám do ďalšieho týždňa.